Varðstjóri hjá Slökkviliði höfuðborgarsvæðisins segir eldsupptök í brunans í Skútuvogi ekki liggja fyrir að svo stöddu. Eldur kviknaði í húsnæði verslunarinnar Tunglskin og rafskútuleigunnar OSS seint í gærkvöldi.
Varðstjórinn Eyþór Leifsson segir talsvert tjón hafi orðið á munum sem voru inni í húsnæðinu.
Það er líklegt þegar eldur er laus í svona rými að þá verður yfirleitt altjón á öllu sem er inni í því. Öllum vörum á lager og slíku. Húsið sjálft, það verður hægt að laga það og skipta um glugga, hurðir og annað slíkt. Allar vörur, húsgögn og mublur og slíkt það er yfirleitt ónýtt.
Eyþór segir tilkynningu um eldsvoðann hafa borist slökkviliðinu klukkan tíu mínútur yfir ellefu í gærkvöldi.
Við sendum þarna þrjár stöðvar á staðinn og slökkvistarf gekk þokkalega. Það var byrjað á að nota svokallaða kóbru, háþrýstislökkvibúnaður sem er settur til að láta sprauta inn í rýmið vatnsúða. Það slær svona á mestan eldinn. Svo er farið inn í rýmið og slökkt í glæðum með vatni.
Að sögn Eyþórs lauk slökkvistarfi svo um klukkan hálf eitt í nótt. Húsið hafi verið mannlaust og enginn því verið hætt kominn á vettvangi. Að sama skapi hafi ekki verið hætta á að eldurinn myndi berast í nærliggjandi byggingar.
Talsvert tjón varð í atvinnuhúsnæði í Skútuvogi í gærkvöld þegar eldur kom þar upp. Eldsupptök liggja ekki enn fyrir.